CELEX: 32014D0217
Language: mt
Date: 2014-04-11 00:00:00
Title: Deċiżjoni ta' Implimentazzjoni tal-Kummissjoni tal-11 ta' April 2014 dwar kontribuzzjoni finanzjarja mill-Unjoni għal miżuri ta' emerġenza għall-ġlieda kontra l-ġidri tan-ngħaġ fil-Bulgarija fl-2013 u fil-Greċja fl-2013 u l-2014 (notifikata bid-dokument (2014) 2334)

15.4.2014   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 111/94
               
            
         DEĊIŻJONI TA' IMPLIMENTAZZJONI TAL-KUMMISSJONI
         tal-11 ta' April 2014
         dwar kontribuzzjoni finanzjarja mill-Unjoni għal miżuri ta' emerġenza għall-ġlieda kontra l-ġidri tan-ngħaġ fil-Bulgarija fl-2013 u fil-Greċja fl-2013 u l-2014
         (notifikata bid-dokument (2014) 2334)
         (It-test bil-Bulgaru u bil-Grieg biss huma awtentiċi)
         (2014/217/UE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Deċiżjoni tal-Kunsill 2009/470/KE tal-25 ta' Mejju 2009 dwar in-nefqa fil-kamp veterinarju (1), u b'mod partikolari l-Artikolu 3 tagħha,
         Billi:
         
                     (1)
                  
                  
                     Il-ġidri tan-ngħaġ hija marda virali infettiva tan-nagħaġ u l-mogħoż b'impatt serju fuq il-profittabbiltà tat-trobbija tal-ovini li toħloq xkiel għall-kummerċ fl-Unjoni u għall-esportazzjoni lejn pajjiżi terzi.
                  
               
                     (2)
                  
                  
                     Fil-każ ta' tifqigħa tal-ġidri tan-ngħaġ, hemm riskju li l-aġent tal-marda jinfirex f'irziezet oħra tal-ovini f'dak l-Istat Membru u anki fi Stati Membri oħra u f'pajjiżi terzi permezz tal-kummerċ ta' ovini ħajjin jew tal-prodotti tagħhom.
                  
               
                     (3)
                  
                  
                     Id-Direttiva tal-Kunsill 92/119/KEE (2) tistipula l-miżuri li għandhom jiġu implimentati b'urġenza mill-Istati Membri immedjatament fil-każ ta' tifqigħa biex tiġi evitata firxa ikbar tal-virus, u biex tiġi eradikata l-marda.
                  
               
                     (4)
                  
                  
                     Skont l-Artikolu 84 tar-Regolament (UE, Euratom) Nru 966/2012 tal-Parlament Ewropew u tal-Kunsill (3), l-impenn tan-nefqa mill-baġit tal-Unjoni għandu jkun preċedut b'deċiżjoni finanzjarja li tistabbilixxi l-elementi essenzjali tal-azzjoni li tinvolvi n-nefqa u adottata mill-istituzzjoni jew mill-awtoritajiet li lilhom il-poteri jkunu ġew delegati mill-istituzzjoni.
                  
               
                     (5)
                  
                  
                     Id-Deċiżjoni 2009/470/KE tistabbilixxi l-proċeduri li jirregolaw il-kontribuzzjoni finanzjarja mill-Unjoni għal miżuri veterinarji speċifiċi, inklużi miżuri ta' emerġenza. Skont l-Artikolu 3 ta' dik id-Deċiżjoni, l-Istati Membri għandhom jingħataw kontribuzzjoni finanzjarja għall-kosti ta' ċerti miżuri għall-eradikazzjoni tal-ġidri tan-ngħaġ.
                  
               
                     (6)
                  
                  
                     L-Artikolu 3(6) tad-Deċiżjoni 2009/470/KE jistabbilixxi r-regoli dwar il-perċentwali tal-kosti imġarrba mill-Istat Membru li jistgħu jkunu koperti mill-kontribuzzjoni finanzjarja tal-Unjoni.
                  
               
                     (7)
                  
                  
                     Il-ħlas ta' kontribuzzjoni finanzjarja mill-Unjoni lejn miżuri ta' emerġenza biex il-ġidri tan-ngħaġ jiġi eradikat huwa soġġett għar-regoli stipulati fir-Regolament tal-Kummissjoni (KE) Nru 349/2005 (4).
                  
               
                     (8)
                  
                  
                     Seħħew tifqigħat tal-ġidri tan-nagħaġ fil-Bulgarija fl-2013 u fil-Greċja fl-2013 u l-2014. Il-Bulgarija u l-Greċja ħadu miżuri skont id-Direttiva 92/119/KEE biex jiġġieldu dawn it-tifqigħat.
                  
               
                     (9)
                  
                  
                     L-awtoritajiet tal-Bulgarija u tal-Greċja infurmaw lill-Kummissjoni u lill-Istati Membri l-oħra fil-qafas tal-Kumitat Permanenti dwar il-Katina Alimentari u s-Saħħa tal-Annimali bil-miżuri applikati skont il-leġiżlazzjoni tal-Unjoni dwar in-notifikazzjoni u l-eradikazzjoni tal-marda u r-riżultati tagħhom.
                  
               
                     (10)
                  
                  
                     L-awtoritajiet tal-Bulgarija u l-Greċja għaldaqstant issodisfaw l-obbligi tekniċi u amministrattivi kollha tagħhom fir-rigward tal-miżuri previsti fl-Artikolu 3(4) tad-Deċiżjoni 2009/470/KE u l-Artikolu 6 tar-Regolament (KE) Nru 349/2005.
                  
               
                     (11)
                  
                  
                     F'dan l-istadju, l-ammont eżatt tal-kontribuzzjoni finanzjarja mill-Unjoni ma jistax jiġi ddeterminat. Abbażi tal-aħħar informazzjoni mibgħuta mill-Istati Membri kkonċernati, il-kost tal-kumpens u n-nefqa operattiva pprovduti huma stmati għal EUR 79 186,33 u EUR 1 484 304,16 rispettivament, għall-Bulgarija u għall-Greċja.
                  
               
                     (12)
                  
                  
                     Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
                  
               ADOTTAT DIN ID-DEĊIŻJONI:
         
            Artikolu 1
            Il-kontribuzzjoni finanzjarja mill-Unjoni lill-Bulgarija u lill-Greċja
            
               1.   Għandha tingħata kontribuzzjoni finanzjarja mill-Unjoni lill-Bulgarija sa massimu ta' EUR 40 000,00 għan-nefqa li ġarrab dan l-Istat Membru fit-teħid tal-miżuri skont l-Artikolu 3(2) u (6) tad-Deċiżjoni 2009/470/KE, fil-ġlieda kontra l-ġidri tan-ngħaġ fl-2013.
            
            
               2.   Għandha tingħata kontribuzzjoni finanzjarja mill-Unjoni lill-Greċja sa massimu ta' EUR 700 000,00 għan-nefqa li ġarrab dan l-Istat Membru fit-teħid tal-miżuri skont l-Artikolu 3(2) u (6) tad-Deċiżjoni 2009/470/KE, fil-ġlieda kontra l-ġidri tan-ngħaġ fl-2013 u fl-2014.
            
            
               3.   L-ammont finali tal-kontribuzzjoni finanzjarja msemmija fil-paragrafu 1 u 2 għandu jiġi ffissat f'deċiżjoni sussegwenti li għandha tiġi adottata skont il-proċedura stabbilita fl-Artikolu 40(2) tad-Deċiżjoni 2009/470/KE.
            
         
         
            Artikolu 2
            Arranġamenti għall-ħlas
            L-ewwel porzjon ta' EUR 310 000,00, li għandu jiġi ffinanzjat mill-linja tal-baġit 17 04 04 tal-baġit finanzjarju tal-UE għall-2014, għandu jitħallas lill-Greċja bħala parti mill-kontribuzzjoni finanzjarja tal-Unjoni stipulata fl-Artikolu 1(2).
         
         
            Artikolu 3
            Destinatarji
            Din id-Deċiżjoni hija indirizzata lir-Repubblika tal-Bulgarija u lir-Repubblika Ellenika.
         
         
            Magħmul fi Brussell, il-11 ta' April 2014.
            
               
                  Għall-Kummissjoni
               
               Tonio BORG
               
                  Membru tal-Kummissjoni
               
            
         
         
            (1)  ĠU L 155, 18.6.2009, p. 30.
         
            (2)  Id-Direttiva 92/119/KEE tal-Kunsill tas-17 ta' Diċembru 1992 li tintroduċi miżuri ġenerali Komunitarji għall-kontroll ta' ċertu mard tal-annimali u l-miżuri speċifiċi li għandhom x'jaqsmu mal-marda vexxikolari tal-ħnieżer (ĠU L 62, 15.3.1993, p. 69).
         
            (3)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).
         
            (4)  Ir-Regolament tal-Kummissjoni (KE) Nru 349/2005 tat-28 ta' Frar 2005 li jistabilixxi r-regoli rigward il-finanzjament Komunitarju għall-interventi urġenti u l-ġlieda kontra ċertu mard tal-annimali kif imsemmi fid-Deċiżjoni tal-Kunsill 90/424/KEE (ĠU L 55, 1.3.2005, p. 12).